CELEX: 32021R2066
Language: ro
Date: 2021-08-25 00:00:00
Title: Regulamentul delegat (UE) 2021/2066 al Comisiei din 25 august 2021 de completare a Regulamentului (UE) 2019/1022 al Parlamentului European și al Consiliului în ceea ce privește detaliile punerii în aplicare a obligației de debarcare pentru anumite stocuri demersale din vestul Mării Mediterane pentru perioada 2022-2024

26.11.2021   
               
               
                  RO
               
               
                  Jurnalul Oficial al Uniunii Europene
               
               
                  L 421/17
               
            
         REGULAMENTUL DELEGAT (UE) 2021/2066 AL COMISIEI
         din 25 august 2021
         de completare a Regulamentului (UE) 2019/1022 al Parlamentului European și al Consiliului în ceea ce privește detaliile punerii în aplicare a obligației de debarcare pentru anumite stocuri demersale din vestul Mării Mediterane pentru perioada 2022-2024
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/1022 al Parlamentului European și al Consiliului din 20 iunie 2019 privind instituirea unui plan multianual pentru activitățile de pescuit care exploatează stocuri demersale în vestul Mării Mediterane și de modificare a Regulamentului (UE) nr. 508/2014 (1), în special articolul 14,
         întrucât:
         
                     (1)
                  
                  
                     Regulamentul (UE) 2019/1022 stabilește un plan multianual privind activitățile de pescuit de specii demersale în vestul Mării Mediterane. Articolul 14 din regulamentul respectiv împuternicește Comisia să adopte acte delegate pentru a completa regulamentul menționat prin specificarea detaliilor obligației de debarcare pentru toate stocurile de specii din vestul Mării Mediterane cărora li se aplică obligația de debarcare și pentru capturile accidentale de specii pelagice în cadrul activităților de pescuit care exploatează stocurile în conformitate cu dispoziția respectivă.
                  
               
                     (2)
                  
                  
                     Regulamentul delegat (UE) 2017/86 al Comisiei (2) a stabilit un plan privind aruncarea capturilor înapoi în mare pentru anumite activități de pescuit de specii demersale în Marea Mediterană aplicabil de la 1 ianuarie 2017 până la 31 decembrie 2019, ca urmare a trei recomandări comune transmise Comisiei în 2016 de o serie de state membre care au un interes direct de gestionare a pescuitului în Marea Mediterană (Grecia, Spania, Franța, Croația, Italia, Cipru, Malta și Slovenia). Cele trei recomandări comune aveau ca obiect vestul Mării Mediterane, Marea Adriatică și, respectiv, sud-estul Mării Mediterane.
                  
               
                     (3)
                  
                  
                     La 7 mai 2021, Spania, Franța și Italia (denumite în continuare „grupul la nivel înalt Pescamed”) au înaintat Comisiei o recomandare comună în care se propune extinderea anumitor excepții de la obligația de debarcare pentru activități de pescuit de specii demersale în vestul Mării Mediterane, în urma unor consultări în cadrul Consiliului consultativ pentru Marea Mediterană (MEDAC).
                  
               
                     (4)
                  
                  
                     Această recomandare comună a fost evaluată de Comitetul științific, tehnic și economic pentru pescuit (CSTEP) în perioada 17-21 mai 2021 (3).
                  
               
                     (5)
                  
                  
                     La 21 iulie 2021, grupul la nivel înalt Pescamed a înaintat o recomandare comună actualizată care a fost aliniată la evaluarea CSTEP.
                  
               
                     (6)
                  
                  
                     În temeiul articolului 18 din Regulamentul (UE) nr. 1380/2013 al Parlamentului European și al Consiliului (4), Comisia a analizat recomandarea comună în lumina evaluării CSTEP pentru a se asigura că aceasta este compatibilă cu măsurile de conservare relevante, inclusiv cu obligația de debarcare.
                  
               
                     (7)
                  
                  
                     Comisia constată că, în vestul Mării Mediterane, speciile sunt capturate în același timp, în cantități foarte diferite, ceea ce îngreunează o abordare bazată pe stocuri individuale. Aceste specii sunt, în plus, capturate de nave de pescuit de mici dimensiuni și debarcate la mai multe puncte de debarcare dispersate geografic de-a lungul coastei, fapt ce conduce la costuri disproporționate de manipulare a capturilor nedorite.
                  
               
                     (8)
                  
                  
                     Recomandarea comună actualizată propune extinderea excepției legate de capacitatea de supraviețuire, astfel cum se prevede la articolul 15 alineatul (4) litera (b) din Regulamentul (UE) nr. 1380/2013, stabilită pentru moluște bivalve, și anume scoicile Saint-Jacques (Pecten jacobeus), scoicile Venerupis (Venerupis spp.) și scoicile Venus (Venus spp.), capturate cu drage mecanizate (HMD) pentru 2022. CSTEP a reamintit statelor membre de necesitatea de a completa două studii existente, în vederea unei evaluări suplimentare a ratelor de supraviețuire a scoicilor Saint-Jacques, a scoicilor Venerupis și a scoicilor Venus. Deoarece dovezile privind ratele de supraviețuire ale acestor specii nu sunt concludente, Comisia consideră că excepția legată de capacitatea de supraviețuire trebuie inclusă în prezentul regulament timp de un an până la transmiterea datelor relevante privind capacitatea de supraviețuire. Statele membre în cauză trebuie să prezinte Comisiei, până la 1 mai 2022, datele relevante privind capacitatea de supraviețuire pentru aceste trei specii, astfel încât CSTEP să poată evalua integral motivele excepției, iar Comisia să poată efectua o reexaminare.
                  
               
                     (9)
                  
                  
                     Recomandarea comună actualizată propune extinderea excepției legate de capacitatea de supraviețuire stabilite pentru langustină (Nephrops norvegicus) capturată cu traule de fund (OTB, OTT, PTB, TBN, TBS, TB, OT, PT, TX) pentru 2022, 2023 și 2024. CSTEP a considerat că există dovezi științifice care demonstrează o rată de supraviețuire foarte scăzută a acestei specii în vestul Mării Mediterane și în alte regiuni, în lunile iulie și august. Având în vedere că ratele de supraviețuire sunt ridicate în restul anului și ținând cont de caracteristicile uneltelor, ale practicilor de pescuit și ale ecosistemului, Comisia consideră că excepția legată de capacitatea de supraviețuire trebuie, prin urmare, să fie extinsă pentru trei ani, exceptând lunile iulie și august ale fiecărui an.
                  
               
                     (10)
                  
                  
                     Recomandarea comună actualizată propune extinderea excepției legate de capacitatea de supraviețuire pentru langustină (Nephrops norvegicus) capturată cu vârșe și capcane (FPO, FIX) pentru 2022, 2023 și 2024. CSTEP a considerat că informațiile specifice în sprijinul acestei excepții sunt limitate. Cu toate acestea, având în vedere că această activitate de pescuit este destul de selectivă, Comisia consideră că excepția trebuie să fie extinsă pentru trei ani.
                  
               
                     (11)
                  
                  
                     Recomandarea comună actualizată propune extinderea excepției legate de capacitatea de supraviețuire pentru pagelul argintiu (Pagellus bogaraveo) capturat cu cârlige și paragate (LHP, LHM, LLS, LLD, LL, LTL, LX) pentru 2022 și 2023. CSTEP a considerat că au fost furnizate dovezi în sprijinul acestei excepții, dar că trebuie efectuate studii științifice suplimentare pentru a observa în mod direct supraviețuirea capturilor aruncate înapoi în mare. Comisia consideră că excepția trebuie să fie extinsă pentru doi ani.
                  
               
                     (12)
                  
                  
                     Recomandarea comună actualizată propune extinderea excepției legate de capacitatea de supraviețuire pentru homar (Homarus gammarus) și palinuride (Palinuridae) capturate cu plase (GNS, GN, GND, GNC, GTN, GTR, GEN) și cu vârșe și capcane (FPO, FIX) pentru 2022 și 2023. CSTEP a considerat că au fost furnizate dovezi în sprijinul faptului că este probabil că impactul excepției asupra capacității de supraviețuire va fi scăzut, dar că trebuie efectuate studii științifice suplimentare pentru a observa în mod direct ratele de supraviețuire a capturilor aruncate înapoi în mare. Comisia consideră că excepția trebuie să fie extinsă pentru doi ani.
                  
               
                     (13)
                  
                  
                     Recomandarea comună a furnizat dovezi științifice actualizate cu privire la costurile disproporționate de manipulare a capturilor nedorite. Deși CSTEP a remarcat că sunt furnizate estimări ale creșterii costurilor, acesta a subliniat dificultățile de a aprecia nivelul la care costurile sunt disproporționate. CSTEP a observat că informațiile furnizate cu privire la costurile disproporționate ar putea fi completate în continuare și că trebuie efectuată o evaluare a impactului excepției. În plus, CSTEP a remarcat că trebuie să se acorde prioritate reducerii nivelului capturilor nedorite prin utilizarea unor unelte selective sau a zonelor marine protejate. Comisia salută angajamentul asumat de grupul la nivel înalt Pescamed de a continua lucrările privind selectivitatea și restricțiile spațiale în domeniul pescuitului, ca o prioritate pentru a realiza reducerea capturilor nedorite. CSTEP a remarcat că abordarea de minimis combinată acoperă un grup larg de specii cu o gamă largă de rate ale capturilor aruncate înapoi în mare, dar a considerat că această acoperire largă este o abordare valabilă dată fiind complexitatea activităților de pescuit din vestul Mării Mediterane. În plus, CSTEP a considerat că excepțiile individuale de minimis care vizează o singură specie ar conduce probabil la numeroase excepții separate, care ar fi, de asemenea, dificil de monitorizat. Comisia consideră că excepția trebuie extinsă cu nivelurile procentuale propuse.
                  
               
                     (14)
                  
                  
                     În recomandarea lor comună, statele membre și-au reînnoit angajamentul de a crește selectivitatea uneltelor de pescuit în conformitate cu rezultatele programelor de cercetare actuale, pentru a reduce și limita capturile nedorite și, în special, capturile sub dimensiunile minime de referință pentru conservare.
                  
               
                     (15)
                  
                  
                     În plus, statele membre s-au angajat, în recomandarea lor comună, să identifice noi zone închise pescuitului pentru a reduce mortalitatea juvenilă, acolo unde există dovezi ale unei concentrații mari de puiet de pește. Măsurile propuse de recomandările comune actualizate sunt conforme cu articolul 15 alineatul (4), articolul 15 alineatul (5) literele (b) și (c) și articolul 18 alineatul (3) din Regulamentul (UE) nr. 1380/2013.
                  
               
                     (16)
                  
                  
                     Deoarece măsurile prevăzute de prezentul regulament au un impact direct asupra planificării sezonului de pescuit al navelor din Uniune și asupra activităților economice conexe, prezentul regulament trebuie să intre în vigoare imediat după publicarea sa. Acesta trebuie să se aplice de la 1 ianuarie 2022,
                  
               ADOPTĂ PREZENTUL REGULAMENT:
         
            Articolul 1
            Punerea în aplicare a obligației de debarcare
            Obligația de debarcare prevăzută la articolul 15 alineatul (1) din Regulamentul (UE) nr. 1380/2013 se aplică în apele Uniunii din vestul Mării Mediterane activităților de pescuit de specii demersale, în conformitate cu prezentul regulament.
         
         
            Articolul 2
            Definiții
            În sensul prezentului regulament, se aplică următoarele definiții:
            
                        (a)
                     
                     
                        „subzonele geografice CGPM” înseamnă subzonele geografice ale Comisiei Generale pentru Pescuit în Marea Mediterană (CGPM), astfel cum sunt definite în anexa I la Regulamentul (UE) nr. 1343/2011 al Parlamentului European și al Consiliului (5);
                     
                  
                        (b)
                     
                     
                        „vestul Mării Mediterane” înseamnă subzonele geografice CGPM 1, 2, 5, 6, 7, 8, 9, 10, 11.1, 11.2 și 12.
                     
                  
         
            Articolul 3
            Excepții legate de capacitatea de supraviețuire
            
               (1)   Excepția de la obligația de debarcare prevăzută la articolul 15 alineatul (4) litera (b) din Regulamentul (UE) nr. 1380/2013 pentru speciile în cazul cărora dovezile științifice demonstrează o rată de supraviețuire ridicată, în vestul Mării Mediterane, se aplică următoarelor specii:
               
                           (a)
                        
                        
                           scoici Saint-Jacques (Pecten jacobeus) capturate cu drage mecanizate (HMD) până la 31 decembrie 2022;
                        
                     
                           (b)
                        
                        
                           scoici Venerupis (Venerupis spp.) capturate cu drage mecanizate (HMD) până la 31 decembrie 2022;
                        
                     
                           (c)
                        
                        
                           scoici Venus (Venus spp.) capturate cu drage mecanizate (HMD) până la 31 decembrie 2022;
                        
                     
                           (d)
                        
                        
                           langustină (Nephrops norvegicus) capturată cu orice tip de traule de fund (OTB, OTT, PTB, TBN, TBS, TB, OT, PT, TX) în cursul lunilor ianuarie-iunie și septembrie-decembrie, în fiecare an până la 31 decembrie 2024;
                        
                     
                           (e)
                        
                        
                           langustină (Nephrops norvegicus) capturată cu vârșe și capcane (FPO, FIX) până la 31 decembrie 2024;
                        
                     
                           (f)
                        
                        
                           pagel argintiu (Pagellus bogaraveo) capturat cu cârlige și paragate (LHP, LHM, LLS, LLD, LL, LTL, LX) până la 31 decembrie 2023;
                        
                     
                           (g)
                        
                        
                           homar (Homarus gammarus) capturat cu plase (GNS, GN, GND, GNC, GTN, GTR, GEN) și cu vârșe și capcane (FPO, FIX) până la 31 decembrie 2023;
                        
                     
                           (h)
                        
                        
                           palinuride (Palinuridae) capturat cu plase (GNS, GN, GND, GNC, GTN, GTR, GEN) și cu vârșe și capcane (FPO, FIX) până la 31 decembrie 2023.
                        
                     
            
               (2)   Scoicile Saint-Jacques (Pecten jacobeus), scoicile Venerupis (Venerupis spp.), scoicile Venus (Venus spp.), langustina (Nephrops norvegicus), pagelul argintiu (Pagellus bogaraveo), homarul (Homarus gammarus) și palinuridele (Palinuridae) capturate în circumstanțele menționate la alineatul (1) sunt eliberate imediat în zona în care au fost capturate.
            
            
               (3)   Până la 1 mai 2022, statele membre care au un interes direct de gestionare a pescuitului în vestul Mării Mediterane transmit Comisiei date suplimentare privind capturile aruncate înapoi în mare, precum și orice alte informații științifice relevante care justifică excepția prevăzută la alineatul (1) literele (a), (b) și (c). CSTEP evaluează până cel târziu la 31 iulie 2022 datele și informațiile prezentate.
            
         
         
            Articolul 4
            Excepții de minimis
            Prin derogare de la articolul 15 alineatul (1) din Regulamentul (UE) nr. 1380/2013, următoarele cantități din anumite specii pot fi aruncate înapoi în mare, în conformitate cu articolul 15 alineatul (4) litera (c) din Regulamentul (UE) nr. 1380/2013:
            
                        (a)
                     
                     
                        pentru merluciu (Merluccius merluccius) și barbun (Mullus spp.), până la maximum 5 % pentru 2022 și 2023 din totalul capturilor anuale din aceste specii efectuate de nave care utilizează traule de fund;
                     
                  
                        (b)
                     
                     
                        pentru merluciu (Merluccius merluccius) și barbun (Mullus spp.), până la maximum 1 % pentru 2022 și 2023 din totalul capturilor anuale din aceste specii efectuate de nave care utilizează setci și setci cu sirec;
                     
                  
                        (c)
                     
                     
                        pentru biban-de-mare european (Dicentrarchus labrax), sparos (Diplodus annularis), hiena mării (Diplodus puntazzo), sparos cu coadă neagră (Diplodus sargus), sparos negru (Diplodus vulgaris), epinefeli (Epinephelus spp.), doradă marmorată (Lithognathus mormyrus), pagel auriu (Pagellus acarne), pagel argintiu (Pagellus bogaraveo), sparid (Pagellus erythrinus), pagrus comun (Pagrus pagrus), biban de epave (Polyprion americanus), limbă-de-mare comună (Solea solea), doradă (Sparus aurata) și caridă-roz-de-adâncime (Parapenaeus longirostris), până la maximum 5 % pentru 2022 și 2023 din totalul capturilor anuale din aceste specii efectuate de nave care utilizează traule de fund;
                     
                  
                        (d)
                     
                     
                        pentru biban-de-mare european (Dicentrarchus labrax), sparos (Diplodus annularis), hiena mării (Diplodus puntazzo), sparos cu coadă neagră (Diplodus sargus), sparos negru (Diplodus vulgaris), epinefeli (Epinephelus spp.), doradă marmorată (Lithognathus mormyrus), pagel auriu (Pagellus acarne), pagel argintiu (Pagellus bogaraveo), sparid (Pagellus erythrinus), pagrus comun (Pagrus pagrus), biban de epave (Polyprion americanus), limbă-de-mare comună (Solea solea) și doradă (Sparus aurata), până la maximum 3 % pentru 2022 și 2023 din totalul capturilor anuale din aceste specii efectuate de nave care utilizează setci și setci cu sirec;
                     
                  
                        (e)
                     
                     
                        pentru biban-de-mare european (Dicentrarchus labrax), sparos (Diplodus annularis), hiena mării (Diplodus puntazzo), sparos cu coadă neagră (Diplodus sargus), sparos negru (Diplodus vulgaris), epinefeli (Epinephelus spp.), doradă marmorată (Lithognathus mormyrus), pagel auriu (Pagellus acarne), sparid (Pagellus erythrinus), pagrus comun (Pagrus pagrus), biban de epave (Polyprion americanus), limbă-de-mare comună (Solea solea) și doradă (Sparus aurata), până la maximum 1 % pentru 2022 și 2023 din totalul capturilor anuale din aceste specii efectuate de nave care utilizează cârlige și paragate.
                     
                  
         
            Articolul 5
            Intrare în vigoare și aplicare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2022 până la 31 decembrie 2024.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 august 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 172, 26.6.2019, p. 1.
         
            (2)  Regulamentul delegat (UE) 2017/86 al Comisiei din 20 octombrie 2016 de stabilire a unui plan privind aruncarea capturilor înapoi în mare pentru anumite activități de pescuit de specii demersale în Marea Mediterană (JO L 14, 18.1.2017, p. 4).
         
            (3)  Rapoartele Comitetului științific, tehnic și economic pentru pescuit (CSTEP) – Evaluarea recomandărilor comune privind obligația de debarcare (CSTEP-21-05) 2021. Oficiul pentru Publicații al Uniunii Europene, Luxemburg. Disponibile la adresa: https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (4)  Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (JO L 354, 28.12.2013, p. 22).
         
            (5)  Regulamentul (UE) nr. 1343/2011 al Parlamentului European și al Consiliului din 13 decembrie 2011 privind unele dispoziții referitoare la pescuitul în zona Acordului CGPM (Comisia Generală pentru Pescuit în Marea Mediterană) și de modificare a Regulamentului (CE) nr. 1967/2006 al Consiliului privind măsurile de gestionare pentru exploatarea durabilă a resurselor halieutice în Marea Mediterană (JO L 347, 30.12.2011, p. 44).